РЕШЕНИЕ НА КОМИСИЯТА
от 11 март 2008 година
относно държавна помощ, която Белгия възнамерява да приведе в действие в полза на Volvo Cars Gent (C 35/07 (ex N 256/07))
(нотифицирано под номер C(2008) 832)
(само текстовете на нидерландски и френски език са автентични)
(текст от значение за ЕИП)
(2008/709/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност, и по-специално член 88, параграф 2, първа алинея от него,
като взе предвид Споразумението за Европейското икономическо пространство, и по-специално член 62, параграф 1, буква а) от него,
след като покани заинтересованите страни да изложат мненията си в съответствие с посочените разпоредби (1),
като има предвид, че:
I. ПРОЦЕДУРА
(1)
Комисията бе уведомена за планираната помощ за обучение в полза на автомобилостроителния завод на Volvo в Гент (Volvo Cars Gent, наричан по-долу „VCG“) с писмо от 4 май 2007 г. На 31 май 2007 г. се проведе заседание със службите на Комисията. След това заседание в писмо от 6 юли 2007 г. Белгия предостави допълнителна информация.
(2)
С писмо от 12 септември 2007 г. Комисията уведоми Белгия за решението си да открие процедурата, предвидена в член 88, параграф 2 от Договора, срещу тази помощ (наричано по-долу „решение за откриване на процедурата“).
(3)
Решението за откриване на процедурата беше публикувано в Официален вестник на Европейския съюз (2). Комисията прикани заинтересованите страни да изложат своите мнения. Комисията не получи мнения от заинтересованите страни.
(4)
На решението за откриване на процедурата Белгия реагира с писмо от 15 октомври 2007 г. На 23 октомври 2007 г. белгийските органи, получателят на помощта и Комисията проведоха заседание, по време на което бяха предадени документи на Комисията. С писмо от 23 ноември 2007 г. Белгия предостави допълнителни сведения. В писмо от 21 декември 2007 г. Комисията поиска разяснения, на което Белгия отговори с писма от 8, 15 и 16 януари 2008 г.
II. ОПИСАНИЕ НА ПРОЕКТА, ЗА КОЙТО Е ПОСТЪПИЛО УВЕДОМЛЕНИЕ НА 4 МАЙ 2007 Г.
(5)
Получател на помощта ще бъде VCG. В тази фирма, която от 1999 г. е част от Ford Motor Company (наричана по-долу „FMC“), работят 5 000 души. Подпомогнатата програма за обучение обхваща периода от септември 2006 г. до септември 2009 г. и е частично свързана с внедряването на нова производствена платформа - европейската платформа EUCD, която в FMC е стандарт в производството на превозни средства със среден размер (категории C и D на автомобилния пазар). Внедряването на тази нова платформа съставлява материална инвестиция от 26,3 милиона евро. Тя ще позволи на завода да произвежда не само модели на Volvo, но и такива с марките Ford и Jaguar. По-голямата гъвкавост на завода ще допринесе за трайното установяване на дейностите на Ford в Гент и запазване на заетостта там.
(6)
Уведомлението от 4 май 2007 г. представя размера на разходите за обучение от приблизително 37 милиона евро. Регламент (ЕО) № 68/2001 на Комисията от 12 януари 2001 г. относно прилагането на членове 87 и 88 от Договора за ЕО за помощите за обучение (3) ограничава приемливия дял на разходите за персонал на участниците в проекта до сбора от останалите приемливи разходи, а приемливите разходи, обявени от Белгия, бяха ограничени до 19 милиона евро. Тъй като град Гент се намира в неподпомаган регион, максималният интензитет на помощта е 50 % за общо обучение и 25 % за специфично обучение. Според уведомлението от 4 май 2007 г. фламандският регион (Vlaams Gewest) възнамерява да предостави помощ от 6 018 558,91 EUR, под формата на помощ ad hoc.
(7)
В уведомлението от 4 май 2007 г. програмата за обучение е разделена на пет модула, като последните два са с малък мащаб:
-
модул 1: подсилване на работната ръка (приемливи разходи от 4,3 милиона евро, като 3,1 милиона от тях са за общо обучение (4), а 1,2 милиона евро - за специфично обучение, и помощ от 1,8 милиона евро). Целта на този модул е работещите във VCG да придобият достатъчно основни технически познания. Основните изучавани дисциплини са пневматика, роботика, програмируеми логически контролери (ПЛК), електротехника и електроника, управление на разходите, социални умения, техники за управление, производство на каросерии, боядисване и специализиран софтуер, използван в автомобилната индустрия;
-
модул 2: техническо и технологично обучение: теоретична част (приемливи разходи от 1,7 милиона евро - изцяло общо обучение - и помощ от 0,85 милиона евро). Този модул цели задълбочаване на познанията и компетенциите на работниците в някои сфери на техниката и технологията, приложени в платформата. Застъпени са предимно дисциплините роботика и автоматизация на производствените процеси, програмируеми логически контролери и техники за измерване с помощта на камери;
-
модул 3: обучение по въвеждане в експлоатация: практическа част (приемливи разходи от 12,9 милиона евро - изцяло специфично обучение - и помощ в размер на 3,2 милиона евро). Този модул е насочен към практическото прилагане от страна на работниците на натрупаните теоретични знания в специфичната работна среда и в производствения процес. Целта е оптимално развиване на компетенциите, което работниците трябва да докажат, за да опознаят напълно възможностите на платформата EUCD;
-
модул 4: промени в управлението и поведението с цел оптимизиране на програмата за обучение и преминаване към платформата EUCD като цяло (приемливи разходи в размер на 0,2 милиона евро, изцяло общо обучение и помощ от 0,1 милион евро). Този модул се състои в обучение по управление;
-
модул 5: обучение по системите ANDON/DAISSY (приемливи разходи от 0,02 милиона евро, изцяло общо обучение и помощ в размер на 0,01 милион евро). Този модул е свързан с контрола на качеството.
(8)
В уведомлението Белгия посочва, че обучението надхвърля непосредствените нужди на предприятието. След като беше подканена от Комисията да даде разяснение по тази точка, в своето писмо от 6 юли 2007 г. Белгия уточни, че модули 1 и 4 от програмата за обучение при всички случаи ще бъдат проведени от VCG, дори и без помощ. За сметка на това модули 2, 3 и 5 представляват допълнително обучение, което е осъществимо благодарение на помощта. Въпреки това Белгия не даде никакво точно обяснение в подкрепа на тези твърдения.
III. ПРИЧИНИ, ДОВЕЛИ ДО ОТКРИВАНЕТО НА ПРОЦЕДУРАТА
(9)
В решението за откриване на процедурата Комисията отбелязва, че необходимостта от помощ е основен критерий за съвместимост. Тъй като се касае по-специално за съвместимост по смисъла на член 87, параграф 3, буква в) от Договора, помощта не „улеснява“ развиването на икономически дейности, щом като при всички случаи предприятието ще предприеме субсидираните дейности, дори и без помощ.
(10)
Тъй като става въпрос за програма за обучение, предвидена от VCG, стимулиращият ефект е поставен под съмнение, тъй като с вземане на решението за внедряване на платформата EUCD фирмата трябва да поеме необходимите разходи за обучение за изпълнението на това търговско решение. Внедряването на нова производствена платформа е обичайна практика в автомобилната индустрия заради необходимостта от по-голяма гъвкавост, увеличаване на производителността и поддържане на конкурентоспособността. За да бъде ефективна експлоатацията на една нова платформа, работната ръка трябва да бъде обучена на нови методи и техники на работа. Разходите, свързани с внедряването на нова производствена линия, по принцип се поемат от производителите на автомобили въз основа единствено на търговския стимул. Следователно е много вероятно VCG при всички случаи, и по-специално без помощта, да предприеме част от въпросните дейности за обучение. Изглежда, че това поведение се следва и от повечето конкуренти в отрасъла. Понеже съдържанието на модули 2, 3 и 5 от програмата изглежда пряко свързано с внедряването на новата платформа и необходимо за нейната експлоатация, Комисията поставя под съмнение твърденията на Белгия, че без помощ тези модули няма да бъдат реализирани.
IV. МНЕНИЯ НА ЗАИНТЕРЕСОВАНИТЕ СТРАНИ
(11)
След публикуването на решението за откриване на процедурата в Официален вестник нито една от заинтересованите страни не е изложила мнение.
V. МНЕНИЕ НА БЕЛГИЯ
(12)
След откриването на процедурата представянето на фактите от страна на Белгия претърпя чувствителна промяна. Оттогава тя призна, че голяма част от програмата ще бъде изпълнена независимо от всичко, със или без помощ, тъй като тя е нужна за експлоатацията на новата платформа. Въпреки това тя смята, че някои части от програмата изобщо не са свързани с внедряването на платформата, но други са, а помощта позволява на Volvo Car Gent да надхвърли необходимия за експлоатацията минимум от обучението на персонала.
(13)
Белгия прие да подкрепи само онези разходи, за които е необходима помощ и поради тази причина намали значително размера на финансиране на приемливите разходи.
(14)
Следната таблица съпоставя приемливите разходи, вписани в първоначалното уведомление и онези, за които Белгия впоследствие обяви намерение да подкрепи.
(в милиона евро)
Уведомление от 4 май 2007 г.
След откриване на процедурата (5)
Общо обучение
Специфично обучение
Общо обучение
Специфично обучение
Модул 1
3,1
1,2
3,1
1,2
Модул 2
1,7
0,2
Модул 3
12,9
6,1
Модул 4
0,2
0,1
Модул 5
0,02
0,02
Общо
4,97
14,12
3,4
7,35
Размер на помощта
6,02
3,54
(15)
По отношение на модул 1 Белгия твърди, така както и в уведомлението от 4 май 2007 г., че неговото съдържание не е свързано с внедряването на новата производствена платформа и следователно не е необходимо за нейната експлоатация. Той се изразява в основно обучение по общи дисциплини и има за цел повишаване на квалификацията на работниците. Според Белгия това става ясно след запознаване със съдържанието на курсовете. И въпреки че профсъюзите настояват за подобни обучения, тъй като те подобряват позицията на работниците на трудовия пазар, поради редица фактори без помощ VCG не би реализирало тази част от програмата. Първо, защото поради големия брой новопостъпили работници, през последните години са проведени много подобни обучения, но притокът им практически стихва (6), а повечето от работещите там служители вече са преминали през подобно обучение. Второ, предприятието отбелязва, че висококвалифицираните служители са склонни да напускат. И по-точно, предприятията, установени в региона на Гент, които търсят кадри със сходна квалификация наемат много служители на VCG (7) и поради общия характер на обучението нараства вероятността обучените работници да напуснат предприятието. И трето, трудовият пазар изобилства от тези основни квалификации заради програмите за обучение, развити в тези дисциплини от техническите училища и VDAB (фламандската служба по заетостта).
(16)
Що се отнася до модул 2 Белгия заявява, както и в уведомлението от 4 май 2007 г., че той обхваща технически и технологични дисциплини, свързани с новата производствена платформа. Белгия твърди, че повечето от предвидените часове за обучение са нужни за експлоатацията на новата платформа и ще бъдат проведени при всички случаи. Въпреки това една част от курсовете надхвърлят необходимото за експлоатацията на платформата EUCD (8) ниво. И по-точно благодарение на помощта VCG приема да проведе повече от необходимите часове за обучение, което при липса на субсидия би се оправдало с икономически фактори. Белгия предостави подробна информация за допълнителните часове за обучение, проведени от VCG благодарение на помощта (9).
(17)
По отношение на модул 3 Белгия твърди, подобно на уведомлението от 4 май 2007 г., че неговото съдържание е изцяло свързано с платформата EUCD. След изказаните съмнения в решението за откриване на процедурата Белгия призна, че значителна част от предвидените часове за обучение са нужни за експлоатацията на новата платформа и биха били проведени при всички случаи, дори и без помощ. Въпреки това тя обяснява, че благодарение на помощта от фламандските органи VCG се съгласява да проведе значително по-голям брой часове за обучение. Де факто VCG ще обучи повече работници и някои от курсовете, които заради по-рационално управление на разходите е трябвало да бъдат предназначени само за опитни служители, ще бъдат достъпни и за новодошлите. За да се обучат новопостъпилите работници са необходими допълнителни курсове, с по-голямо времетраене, както и да се обогати съдържанието и на другите курсове (10). Освен това, тъй като новодошлите все още не са проявили способността си да асимилират новия материал, шансовете за успех на обучението са по-малки. С оглед на рационалното управление на разходите VCG би организирало това обучение само за по-опитни служители, които вече са преминали подобно обучение. Времетраенето и разходите за обучението биха могли да бъдат значително по-малки. Някои курсове биха могли да бъдат опростени, а други - напълно съкратени.
(18)
Във връзка с модул 4, както и в уведомлението си от 4 май 2007 г., Белгия твърди, че той засяга необходимите промени в управлението и поведението и следователно е от много общ характер. Тя уточнява, че някои часове за обучение биха били организирани от VCG при всички случаи, със или без помощ, тъй като допринасят в достатъчна степен за по-голямата гъвкавост и ефективност на работниците и са силно свързани с трайния успех на внедряването на платформата EUCD (11). За сметка на това очакваните конкретни ползи от оставащите часове не са достатъчни, за да оправдаят съответните разходи, поради което те не биха били извършени без помощ.
(19)
Що се отнася до модул 5 Белгия обяснява, че той касае овладяването на техники за контрол на качеството. Тези курсове не са свързани с експлоатацията на платформата и ще бъдат проведени само ако помощта бъде отпусната.
(20)
След тези промени Белгия официално уведоми Комисията, че поради съгласието си да подкрепи само онези от учебните дейности, за които е необходима помощ, тя възнамерява да предостави само 3,5 милиона евро, вместо първоначално обявените 6 милиона евро.
VI. ОЦЕНКА НА МЯРКАТА
(21)
Комисията обръща внимание, че Белгия е променила съществено уведомлението си след решението за откриване на процедурата. В писмото си от 16 януари 2008 г. Белгия по-точно е потвърдила намерението си да предостави помощ за обучение на стойност само 3 538 580,57 EUR, вместо предвидените в уведомлението от 4 май 2007 г.6 018 558,91 EUR. Така намаленият размер на помощта се основава на описаните в писмото на Белгия от 15 януари 2008 г. приемливи разходи. Следователно в настоящото решение, Комисията ще оцени тази помощ в размер на 3 538 580,57 EUR, основаваща се на намалените приемливи разходи.
(22)
В решението за откриване на процедурата Комисията стигна до заключението, че отпускането на субсидия на VCG ще представлява държавна помощ, по смисъла на член 87, параграф 1 от Договора. Белгия не го оспори.
(23)
В решението си за откриване на процедурата Комисията посочва, че помощите, надхвърлящи 1 милион евро, не се ползват с освобождаването, предвидено в Регламент (ЕО) № 68/2001, следователно подлежат на пряка оценка въз основа на член 87, параграф 3, буква в) от Договора. При все това обаче, по аналогия Комисията прилага същите ръководни принципи като онези, фигуриращи в Регламент (ЕО) № 68/2001. По-специално това се изразява в проверка на спазването на останалите формални изисквания за освобождаване, изложени в него, но Комисията не е длъжна да се ограничава само с тази проверка.
(24)
Белгия не оспори гореспоменатите заключения, които остават приложими, след като макар и с намален размер, помощта надхвърля 1 милион евро.
(25)
В решението за откриване на процедурата Комисията посочва, че помощта, за която е постъпило уведомление, изглежда отговаря на формалните изисквания, изложени в член 4 от Регламент (ЕО) № 68/2001. Не е бил представен никакъв нов елемент, който да оспори първоначалната оценка. Комисията отбелязва, че тази оценка важи за намаления размер на помощта, тъй като той се основава върху част от приемливите разходи, за които е постъпило уведомление на 4 май 2007 г., счетени за допустими в решението за откриване на процедурата. Освен това Белгия не е променила интензитета на помощта, т.е. 50 % от общото и 25 % от специфичното обучение.
(26)
Както вече беше споменато в решението за откриване на процедурата, съмнение будеше единствено необходимостта от предвидената помощ, и по-специално за онези части от програмата за обучение, които изглеждат свързани с новата инвестиция - производствената платформа EUCD - и нужни за нейната експлоатация.
(27)
Комисията отбелязва, че Белгия е приела принципа, според който могат да бъдат подкрепени само онези учебни дейности, които не биха били предприети без помощ.
(28)
За да спази този принцип, Белгия е разделила дейностите на такива, които биха били предприети от VCG при всички случаи като необходими за експлоатацията на новата платформа, и на дейности, насочени към постигане на целите „които пазарните сили сами не могат да постигнат“ (12), тъй като те надхвърлят необходимия минимум и евентуалните ползи за VCG от тях няма да са достатъчни, за да покрият поетите разходи. Комисията анализира обясненията, предоставени от Белгия, обобщени в съображения от 15 до 19 от настоящото решение. Накратко, Белгия потвърждава, че без помощ, значителните приемливи разходи за модули 1 и 3 от програмата не биха били предприети. Комисията е съгласна, че модул 1 не е явно свързан с новата платформа. Следователно той не е нужен за нейната експлоатация. И понеже тези учебни дейности имат по-скоро общ характер и тъй като редица фактори възпират VCG да ги предприеме, Комисията счита, че вероятността модул 1 да не бъде проведен без помощ е много голяма. Що се отнася до модул 3, Белгия изключи разходите за обучение, които, както бе установено от подобни инвестиции в миналото, са необходими за експлоатацията на новата платформа, и ограничи размера на приемливите разходи за учебните дейности, надхвърлящи необходимия минимум.
(29)
Поради тази причина Комисията счита, че Белгия е определила правилно учебните дейности, които не биха били проведени без подкрепата на държавата. Тъй като Белгия възнамерява да подкрепи само този вид дейности и да не предоставя никаква помощ за обученията, които VCG би провело при всички случаи, Комисията заключава, че съгласно целта, изложена в съображение 10 от Регламент (ЕО) № 68/2001, помощта „разширява набора на квалифицирани работници, които другите предприятия могат да привлекат“, затова, съгласно установеното условие в член 87, параграф 3, буква в) от Договора, тя „улеснява развитието на някои икономически дейности или области“.
VII. ЗАКЛЮЧЕНИЕ
(30)
Предвид горепосочените съображения Комисията заключи, че помощта е съвместима с общия пазар,
ПРИЕ НАСТОЯЩОТО РЕШЕНИЕ:
Член 1
Държавната помощ в размер на 3 538 580,57 EUR, която Белгия възнамерява да приведе в действие в полза на Volvo Cars Gent, е съвместима с общия пазар.
Следователно привеждането в действие на помощта, възлизаща на 3 538 580,57 EUR, е разрешено.
Член 2
Адресат на настоящото решение е Кралство Белгия.
Съставено в Брюксел на 11 март 2008 година.